《古别离》
宋代·赵汝燧

妾离父母来从君，相期百年终此身。初合鸾凰席未煖，熟视眉目识未真。

兵符捉人夜调遣，丁宁尅日到边面。红旗在手弓在腰，花骢一跃迅于箭。

回头语我勿惨伤，归来印斗金带黄。我闻军功未易就，膏血紫塞十八九。

嫁狗逐狗鸡逐鸡，耿耿不寐展转思。吠月啼晓喧孤帏，泪雨千行心肝摧。

与其眼穿万里见无日，何如同赴沙场战死俱白骨。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。